ચિત્રકલા સાથે સંકળાયેલા મારા જીવનના યાદગાર પ્રસંગની વાત કરું તો ફાઇન આર્ટ્સના મેળામાં અમારા બધાનાં ચિત્રો વેચવા માટે મૂકવામાં આવ્યાં હતાં. એમાં સૌથી પહેલાં મારું કૂકડાઓનું ચિત્ર વેચાઇ ગયું. તેની જાણ કરવા મારા પ્રોફેસર રીતસર દોડીને આવ્યા હતા. એમની સાથે મારી પણ ખુશીની કોઇ સીમા નહોતી. ફાઇન આર્ટ્સ કરી આગળ અભ્યાસ કરવા હું લંડન ગયો. ચિત્ર શીખતાં શીખતાં એમાં નવું નવું ક્રિએટ કરતો ગયો. કોઇપણ વસ્તુમાં કંઇક નવું ક્રિએટ કરવા મહેનત કરવી જ પડે છે, પછી એ ચિત્ર હોય કે સંગીત.